
Fémionok versengése a monenzin A fémkötő helyeiért

Kulcsszavak: monenzin A; CD spektroszkópia; kompetíció; ionofór antibiotikum; fémion
A monenzin A egy poliéter típusú, kvázi gyűrűs szerkezetű természetes antibiotikum. A gyűrűs szerkezet két funkciós csoport között kialakuló hidrogénkötés révén alakul ki. A molekula a külső része az alkil-csoportoknak köszönhetően lipofil, a gyűrűs szerkezet miatt kialakult üreg viszont hidrofil karakterű. Ebbe az üregbe számos fémion koordinálódhat. A lipofil és hidrofil kettős jellege miatt a molekula képes áthatolni a sejtmembránon, és különféle kationokat szállíthat a membrán egyik oldaláról a másikra. Ezáltal a baktériumsejtek fémionháztartása felborul, ami sejthalált idéz elő.

A korábbiakban számos tanulmány foglalkozott a monenzin A és az egyszeres, illetve kétszeres pozitív töltésű ionok kölcsönhatásával. Előbbi esetben a ligandum a fémionnal egy semleges töltésű 1:1 arányú komplexet képez. Az utóbbi esetben ligandum felesleg jelenlétében a [M(Mon)2(H2O)2] semleges töltésű biszkomplex képződése számottevő, míg fémionfelesleg jelenlétében egy pozitív töltésű [M(Mon)(H2O)]+ összegképletű monokomplex képződése a döntő. Kutatócsoportunkban korábbiakban cirkuláris dikroizmus spektroszkópiával a fény UV tartományában tanulmányozták ezen komplexeket, de ennek hátránya, hogy mind a monenzin A-nak, mind az oldószernek jelentős az elnyelése.

A színes komplexek azonban a látható fény hullámhossz tartományában is vizsgálhatók. További előny, hogy ebben a tartományban csak a kialakuló mono- és biszkomplexek eredményeznek jelet, ami egyszerűsíti a kiértékelést. A fémionok kompetíciója révén a színtelen komplexek képződése is tanulmányozható. A szakirodalomban ilyen vizsgálatokat nem publikáltak a korábbiakban. Tudományos diákköri munkám során célom volt fémionok egymás közötti kompetíciójának tanulmányozása a monenzin A komplexek képződése során metanolos közegben. Cirkuláris dikroizmus spektroszkópiát alkalmaztam a Ni(II) és Co(II) komplexek közvetlen és kompetíciós, valamint a Zn(II), Mg(II) és Ca(II) komplexek kompetíciós folyamatainak vizsgálatára.



